આ બાબતે ફરિયાદ કરતાં સંજય રાજગોરે મિડ-ડે LOCALને જણાવ્યું હતું કે ‘અહીંથી તમે ક્યારે પણ પસાર થશો ત્યારે આવું જ દૃશ્ય જોવા મળશે. અહીં સુધરાઈની ગાડી આવે છે તો પણ આવી જ હાલત છે. ડસ્ટબિન ઊંધું હોવાને કારણે લોકો મનમાં આવે એ રીતે ગમે ત્યાં કચરો ફેંકીને ચાલ્યા જાય છે. સૌપ્રથમ તો અહીં દરેક ડસ્ટબિનને સરખી રીતે મૂકવું જોઈએ. અહીં એટલા મોટા પ્રમાણમાં કચરો ફેલાઈ જાય છે કે લોકોનું અહીંથી પસાર થવું મુશ્કેલ થઈ જાય છે. માખી-મચ્છરોનો ત્રાસ પણ એટલા જ પ્રમાણમાં વધવા લાગ્યો છે. અહીં તો ગંદકીનું સામ્રાજ્ય સર્જાઈ ગયું છે. શું લોકો પોતાના ઘરમાં આ રીતે કચરો નાખતા હશે? નહીંને, તો પછી રસ્તા પર શું કામ આવી રીતે કચરો ફેંકવો જોઈએ. આવું જ ચાલ્યા કરશે તો અહીં પુષ્કળ પ્રમાણમાં કચરો ફેલાઈ જશે અને પસાર થવાની પણ જગ્યા નહીં રહે. રસ્તા પર રખડતા કૂતરાઓ કચરાને ફંફોસીને વધુ ફેલાવે છે. અહીંથી પસાર થતા રાહદારીઓને નાકે રૂમાલ મૂકીને પસાર થવું પડે છે. રસ્તા પરના ડસ્ટબિનને લાગતાવળગતા સીધાં કરે જેથી લોકો કચરો રસ્તા પર ગમે ત્યાં ફેંકવાને બદલે ડસ્ટબિનમાં નાખે. લોકો પોતાની જાતે જ કચરો યોગ્ય જગ્યાએ નાખશે તો અહીં ગંદકી નહીં સર્જાય અને લોકોનું સ્વાસ્થ્ય પણ નહીં જોખમાય. આ માટે લોકોએ જાતે સ્વચ્છતા રાખવી પડશે.’